  Майя Бывальцева Удмуртиысь зоопаркысь тӧдьы гондырпиос сярысь фильм возьматозы Япониын. TV Tokio телеканаллэн съёмочной группаез пӧртэм пӧйшуръёслэн пиоссы сярысь передача дася, ивортӥз зоопарклэн пресс-секретарез Гульнара Мухаметшина. Солэн верамезъя, Япониысь телеканалын ужасьёс асьсэос вазиськизы Ижысь зоопарке. Тӧдьы гондырпиос вордскем сярысь Интернет пыр тодӥллям. «Япониын одӥг зоопаркын но тӧдьы гондыръёс ӧвӧл. Отын зоопаркъёс туж ик уг азинско, тросгес океанариумъёс», — вераз пресс-секретарь. Съёмкаос 3 нунал мынӥзы. Камерае гондырпиослэсь сиськемзэс, поръямзэс, дышетскемзэс пуктӥзы. Куноос зоопарклы небыт шудон — покемон — кузьмазы. Фильмез Япониын 1-тӥ оштолэзе возьматыны чаклало. Тодэ вайытом, тӧдьы гондырпиос Ижысь зоопаркын вордскизы шуркынмон пумын. Соослэн анай-атайзы — Думка но Норд — зоопаркын усьтӥськемез дырысен уло. Кык ар талэсь азьло соослэн нырысетӥ гондырпизы вордскиз. Сое Ниссан нимазы. Тегъёс: Зоопарк Удмуртия гондырпиос  